[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 22.12.2006

KOM(2006) 864 endelig

2006/0286 (COD)

Forslag til

EUROPA-PARLAMENTETS OG RÅDETS FORORDNING

om medlemsstaternes indberetning af statistiske oplysninger om akvakultur

(forelagt af Kommissionen)

BEGRUNDELSE

1) Baggrunden for forslaget

- Begrundelse og formål

I henhold til den gældende fællesskabslovgivning baseret på Rådets forordning (EF) nr. 788/96 om medlemsstaternes indberetning af statistiske oplysninger om akvakulturproduktionen skal medlemsstaterne hvert år fremsende data til Kommissionen vedrørende akvakulturproduktionens størrelse. Siden lovgivningen blev vedtaget, har akvakultursektoren imidlertid gennemgået en rivende udvikling (den tegner sig i øjeblikket for 27 % af værdien af EU's samlede fiskeriproduktion), og for at sikre en rationel udvikling og styring af akvakulturen inden for rammerne af den fælles fiskeripolitik er der behov for et bredere spektrum af data om sektoren.

- Generel baggrund

Hensigten med fællesskabslovgivningen om akvakulturstatistik er at analysere og vurdere situationen på markedet for akvakulturprodukter.

Nærværende forslag er blevet udarbejdet sideløbende med forslaget fra Generaldirektoratet for Fiskeri og Maritime Anliggender (GD FISH) til en revideret forordning om en ramme for indsamling af data. Kommissionen vil sikre, at begreber og definitioner i nærværende forslag om akvakulturstatistik, der primært omhandler strukturelle aspekter, er kompatible med begreber og definitioner i de kommende gennemførelsesbestemmelser til dataindsamlingsforordningen, der fokuserer på sektorens økonomiske aspekter.

- Gældende bestemmelser på det område, som forslaget vedrører

Forslaget har til formål at forbedre og erstatte den gældende fællesskabslovgivning. Rådets forordning (EF) nr. 788/96 om medlemsstaternes indberetning af statistiske oplysninger om akvakulturproduktionen bør derfor ophæves.

- Overensstemmelse med andre EU-politikker og -mål

Med vedtagelsen af denne forordning vil Kommissionen komme til at råde over bedre data til sin strategi for bæredygtig udvikling af EU's akvakulturindustri (KOM(2002) 511).

2) Høring af interesserede parter og konsekvensanalyse

- Høring af interesserede parter

Høringsmetoder, hovedmålgrupper og respondenternes overordnede profil

Medlemsstaternes fiskeristatistikere har fået forelagt og drøftet et arbejdspapir med de tekniske elementer i forslaget. Dokumentet er udarbejdet i nært samarbejde med Generaldirektoratet for Fiskeri, således at det dækker de nødvendige data til udvikling og forvaltning af den fælles fiskeripolitik.

Oversigt over svarene og redegørelse for, hvordan de er blevet taget i betragtning

Efter flere revisioner af forslaget for at tage højde for råd og bemærkninger fra drøftelserne nåede de nationale fiskerieksperter til bred enighed om dets tekniske indhold.

- Ekspertbistand

Videnskabelige områder/ekspertiseområder

Medlemsstaternes repræsentanter på mødet i Eurostats arbejdsgruppe "Fiskeristatistik" var eksperter med kendskab til den nuværende lovgivning og de nationale systemer til indsamling og udarbejdelse af fiskeristatistik generelt og i mange tilfælde også kendskab til akvakultur.

Anvendt metodologi

Åben drøftelse mellem nationale eksperter både bilateralt og på møder i arbejdsgruppen "Fiskeristatistik".

Væsentligste organer/eksperter, der er blevet hørt

Eksperterne kom fra medlemsstaternes fiskeriministerier og/eller medlemsstaternes statistiske kontorer.

Sammendrag af modtagne og anvendte råd

Det har ikke været anført, at der skulle eksistere potentielt alvorlige risici med uoprettelige konsekvenser.

Selv om forslaget betyder en udvidelse af den nuværende lovgivning, er der ikke blevet peget på nogen risici.

Offentliggørelse af eksperternes råd

Resultaterne af eksperternes drøftelser fremgår af referaterne af mødet i arbejdsgruppen "Fiskeristatistik".

- Konsekvensanalyse

Selv om forslaget medfører ekstra arbejde for medlemsstaterne, er den ekstra administrative byrde for sektoren og medlemsstaterne blevet begrænset ved

- at anvende stikprøveundersøgelser, hvis en totaltælling bliver for stor en byrde

- at indføre undtagelser, hvis levering af data inden for bestemte sektorer vil volde vanskeligheder for de nationale myndigheder

- at begrænse indberetningen af data til hvert tredje år, hvis de årlige ændringer er ubetydelige.

3) Forslagets retlige aspekter

- Resumé af forslaget

I henhold til forslaget skal medlemsstaterne:

- indberette data hvert år om akvakulturproduktionen opgjort i mængde og værdi og opdelt efter art, levested (ferskvand/saltvand) og teknologi (damme eller bure)

- indberette data hvert tredje år om input til fangstbaseret akvakultur, dvs. mængden og værdien af vildfangster, som anbringes i akvakulturenheder med henblik på opfodring til en salgbar størrelse

- indberette data hvert tredje år om produktionen fra klækkerier opdelt efter produkter, der anvendes til opfedning i akvakulturenheder, og produkter, der udsættes i naturen, f.eks. til genopretning af bestande

- indberette data hvert tredje år om akvakulturbrugenes struktur med oplysninger om den anvendte teknologi og brugenes størrelse.

- Retsgrundlag

Traktatens artikel 285 er retsgrundlaget for fællesskabsstatistikker. Rådet vedtager i henhold til den fælles beslutningsprocedure de foranstaltninger til udarbejdelse af statistikker, der er nødvendige, for at Fællesskabet kan udøve sin virksomhed. Ifølge denne artikel skal udarbejdelsen af fællesskabsstatistikker være karakteriseret ved upartiskhed, pålidelighed, objektivitet, videnskabelig uafhængighed, omkostningseffektivitet og de statistiske oplysningers fortrolighed.

- Subsidiaritetsprincippet

Subsidiaritetsprincippet finder anvendelse, da forslaget ikke hører under Fællesskabets enekompetence.

Forslagets mål kan ikke i tilstrækkelig grad opfyldes af medlemsstaterne af følgende grunde:

Medlemsstaterne vil ikke individuelt kunne tilvejebringe sammenlignelige statistikker, der er nødvendige for at udforme og overvåge en retfærdig og effektiv fællesskabspolitik vedrørende den fælles markedsordning for fiskerivarer og akvakulturprodukter. Akvakulturens voksende betydning betyder, at medlemsstaterne har brug for pålidelige og sammenlignelige statistikker. Handler medlemsstaterne på egen hånd uden koordinering og harmonisering på EU-plan, vil deres indsats ikke være tilstrækkelig effektiv til at opfylde dette behov. I overensstemmelse med subsidiaritetsprincippet i EF-traktatens artikel 5 kan målsætningen for den foreslåede forordning, nemlig systematisk fremsendelse af data om akvakulturproduktionen med henblik på udarbejdelse af harmoniserede fællesskabsstatistikker, ikke i tilstrækkelig grad opfyldes af medlemsstaterne individuelt og kan derfor bedre gennemføres på fællesskabsplan.

Erfaringen har vist, at medlemsstaterne i de senere år er blevet mere opmærksomme på behovet for akvakulturdata, men da de anvender forskellige begreber og definitioner, er dataene ikke sammenlignelige på EU-plan. De er derfor langt mindre anvendelige i forbindelse med forvaltningen af akvakulturen på EU-plan.

En indsats på EU-plan vil af nedenstående grunde være et mere effektivt redskab til at nå målene med forslaget:

I henhold til forordningsforslaget skal dataene koordineres og harmoniseres på EU-plan, og de nationale myndigheder skal indsende rapporter om de metoder, der er anvendt ved indsamlingen og bearbejdningen af dataene. Indholdet og kvaliteten af dataene i disse rapporter vil blive vurderet af arbejdsgruppen "Fiskeristatistik" under Den Stående Landbrugsstatistiske Komité. Når rapporterne er blevet godkendt, kan de nationale myndigheder anvende de dataindsamlingsmetoder, som er mest velegnede til akvakulturstrukturen på deres område.

Kommissionen er bedst egnet til at organisere indsamlingen af EF-statistikker, mens medlemsstaterne er ansvarlige for at organisere og administrere de nationale statistiske systemer. I henhold til Rådets forordning (EF) nr. 322/97 af 17. februar 1997 om EF-statistikker skal principperne for EF-statistikker bl.a. være upartiskhed og statistisk fortrolighed. Upartiskhed indebærer, at alle brugere skal have adgang til statistikkerne inden for så kort tid som muligt. Data, der af nationale myndigheder og Kommissionen anvendes til udarbejdelse af EF-statistikker, skal betragtes som fortrolige, hvis de giver mulighed for direkte eller indirekte identifikation af statistiske enheder og derved afslører individuelle oplysninger. De nationale myndigheder skal indsende metodologiske rapporter, som gennemgås af arbejdsgruppen "Fiskeristatistik" med henblik på en vurdering af kvaliteten af de nationale systemer til indsamling og bearbejdning af dataene.

Analysen af akvakultur i Fællesskabet skal foretages på EU-plan ved hjælp af harmoniserede og sammenlignelige nationale data.

Forslaget er derfor i overensstemmelse med subsidiaritetsprincippet.

- Proportionalitetsprincippet

Forslaget er i overensstemmelse med proportionalitetsprincippet af følgende grunde:

Der er som bekendt store forskelle i akvakulturerhvervets struktur i medlemsstaterne og derfor også i de nationale myndigheders opgaver i forbindelse med indsamling og bearbejdning af data om mængden og værdien af akvakulturprodukter. De nationale myndigheder kan derfor anvende de dataindsamlingsmetoder, der er mest velegnede, når der tages hensyn til akvakultursektorens struktur og størrelse. I overensstemmelse med proportionalitetsprincippet går forordningen ikke ud over det, der er nødvendigt for at nå målet.

Selv om den finansielle og administrative byrde for de nationale myndigheder vil blive øget med den nye forordning, vil myndighederne dog kunne begrænse denne ekstra byrde ved at anvende de stikprøveundersøgelser, som forslaget åbner mulighed for.

- Reguleringsmiddel/reguleringsform

Foreslået reguleringsmiddel: forordning.

Andre reguleringsmidler ville ikke være tilstrækkelige af følgende grunde:

Valget af retsakt udstedt af Europa-Parlamentet/Rådet afhænger af de lovgivningsmæssige mål. Databehovene på europæisk plan har resulteret i, at der til EF-statistikker primært anvendes forordninger frem for direktiver som grundretsakter. En forordning er at foretrække, fordi der herved indføres samme lovgivning i hele Fællesskabet, således at medlemsstaterne ikke har beføjelser til kun at anvende bestemmelserne i et vist omfang eller selektivt. Den gælder direkte i alle medlemsstater, hvilket vil sige, at den ikke skal gennemføres i national ret. Hensigten med direktiver er derimod harmonisering af nationale lovgivninger. Målene hermed er bindende for medlemsstaterne, men det er op til de nationale myndigheder at vælge, hvordan de vil nå de mål, man er nået til enighed om på fællesskabsplan. De skal gennemføres i national ret. Anvendelse af en forordning er i overensstemmelse med andre retsakter om statistik, som er vedtaget siden 1997.

4) Budgetmæssige konsekvenser

Forslaget har ingen virkninger for Fællesskabets budget.

5) Yderligere oplysninger

- Simulering, pilotfase og overgangsperiode

Der vil blive foreslået et overgangsperiode.

- Forenkling

Forslaget vil ikke forenkle den gældende lovgivning men udvide den.

Forslaget åbner mulighed for anvendelse af stikprøver for at begrænse den ekstra arbejdsbyrde for de nationale myndigheder og for indrømmelse af undtagelser for de dele af dataindsamlingen, der volder særlige problemer for de nationale myndigheder.

Forslaget har også samme dækningsområde og er i stor udstrækning forenelig med De Forenede Nationers Levnedsmiddel- og Landbrugsorganisations spørgeskema om akvakultur FISHSTAT AQ, som en række EU-medlemsstater allerede udfylder.

Forslaget indgår i Kommissionens arbejdsprogram med referencen 2006/ESTAT/012.

- Ophævelse af gældende retsforskrifter

Vedtagelsen af forslaget indebærer, at gældende lovgivning ophæves.

- Det Europæiske Økonomiske Samarbejdsområde

Den foreslåede retsakt er relevant for EØS og bør derfor omfatte hele Det Europæiske Økonomiske Samarbejdsområde.

2006/0286 (COD)

Forslag til

EUROPA-PARLAMENTETS OG RÅDETS FORORDNING

om medlemsstaternes indberetning af statistiske oplysninger om akvakultur (EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 285, stk. 1,

under henvisning til forslag fra Kommissionen[1],

efter proceduren i traktatens artikel 251[2], og

ud fra følgende betragtninger:

(1) I henhold til Rådets forordning (EF) nr. 788/96 af 22. april 1996 om medlemsstaternes indberetning af statistiske oplysninger om akvakulturproduktionen[3] skal medlemsstaterne hvert år indberette data om akvakulturproduktionens størrelse.

(2) Akvakulturerhvervets øgede bidrag til Fællesskabets samlede fiskeriproduktion kræver et bredere spektrum af data for at sikre en rationel udvikling og forvaltning af denne sektor inden for rammerne af den fælles fiskeripolitik.

(3) Oplysninger om produktionens størrelse og værdi er nødvendige for at kunne analysere og vurdere markedet for akvakulturprodukter.

(4) Oplysninger om sektorens struktur og de anvendte teknologier er nødvendige for at sikre et miljøvenligt erhverv.

(5) Forordning (EF) nr. 788/96 bør derfor ophæves.

(6) Målet for denne forordning, nemlig fastlæggelse af en fælles retlig ramme for systematisk udarbejdelse af fællesskabsstatistikker om akvakultursektoren, kan ikke i tilstrækkelig grad opfyldes af medlemsstaterne, og kan derfor bedre gennemføres på fællesskabsplan; Fællesskabet kan derfor træffe foranstaltninger i overensstemmelse med subsidiaritetsprincippet, jf. traktatens artikel 5; i overensstemmelse med proportionalitetsprincippet, jf. nævnte artikel, går denne forordning ikke ud over, hvad der er nødvendigt for at nå dette mål.

(7) Rådets forordning (EF) nr. 322/97 af 17. februar 1997 om EF-statistikker[4] er en referenceramme for statistikker inden for fiskeri. Særlig kræves det, at principperne om upartiskhed, pålidelighed, relevans, omkostningseffektivitet, statistisk fortrolighed og gennemsigtighed overholdes.

(8) De nødvendige foranstaltninger til gennemførelse af denne forordning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen[5].

(9) Kommissionen tillægges nærmere bestemt beføjelser til at tilpasse bilagene til forordningen. Disse generelle foranstaltninger, der har til formål at ændre ikke-væsentlige bestemmelser eller supplere denne forordning med nye ikke-væsentlige bestemmelser, bør vedtages i overensstemmelse med forskriftsproceduren med kontrol i artikel 5a i Rådets afgørelse 1999/468/EF.

(10) Kommissionen bistås af Den Stående Landbrugsstatistiske Komité, der er nedsat ved artikel l i Rådets afgørelse 72/279/EØF af 31. juli 1972 om nedsættelse af en stående landbrugsstatistisk komité[6] -

UDSTEDT FØLGENDE FORORDNING:

Artikel 1

Medlemsstaternes forpligtelser

Hver medlemsstat fremsender hvert år til Kommissionen statistikker over alle akvakulturaktiviteter i ferskvand eller havvand inden for deres område.

Artikel 2

Definitioner

I denne forordning forstås ved:

1. "Akvakultur: opdræt eller dyrkning af akvatiske organismer ved hjælp af metoder, der skal øge produktionen af de pågældende organismer ud over, hvad det naturlige miljø giver mulighed for; organismerne forbliver en fysisk eller juridisk persons ejendom i hele opdrætnings- eller dyrkningsfasen, indtil de er høstet[7].

2. "Fangstbaseret akvakultur": aktivitet, som består i at indsamle "opdrætsmateriale" (tidlige udviklingsstadier til voksenstadiet) i naturen med henblik på opfedning ved hjælp af akvakulturmetoder til en salgbar størrelse.

3. "Produktion": akvakultursektorens output af primære produkter. Det kan være nødvendigt at anvende intensive eller ekstensive teknikker, og produktion omfatter også de produkter, der leveres til industrien.

4. "Mængde":

a) for fisk, krebsdyr, bløddyr og andre akvatiske organismer (undtagen planter) produktets levendevægtækvivalent (i ton). For bløddyr medregnes skallens vægt

b) for vandplanter produktets vådvægt (i ton).

5. "Enhedsværdi": produktionens samlede værdi (ekskl. moms) ved første salg udtrykt i landets valuta divideret med den samlede produktionsmængde.

Artikel 3

Udarbejdelse af statistikkerne

1. Medlemsstaten kan anvende stikprøveundersøgelser eller andre relevante kilder til fremskaffelse af data, som dækker mindst 90 % af produktionsmængden; den resterende del af produktionen kan baseres på skøn.

2. Anvendes andre kilder end statistiske undersøgelser, skal den statistiske kvalitet efterfølgende vurderes.

3. En medlemsstat, der har en samlet årlig produktion på under 500 ton, kan indberette summariske skøn over den samlede produktion.

Artikel 4

Data

De statistiske data skal referere til referencekalenderåret og skal omfatte:

- akvakulturerhvervets produktion (angivet i mængde og enhedsværdi) for hver art efter levested (ferskvand og saltvand) og efter teknologi

- input (angivet i mængde og enhedsværdi) til fangstbaseret akvakultur

- klækkeriers produktion (f.eks. æg eller ungfisk), der udsættes i et kontrolleret miljø eller i naturen

- oplysninger om akvakultursektorens struktur.

Artikel 5

Fremsendelse af statistiske data

Medlemsstaterne indberetter de i bilag I, II og III nævnte statistiske data til Kommissionen senest ni måneder efter udløbet af referencekalenderåret. Det første referenceår er 2007.

Fra og med 2007 og herefter hvert tredje år indberettes de i bilag IV nævnte data om strukturer seneste ni måneder efter udgangen af referencekalenderåret.

De variabler, for hvilke der skal indberettes statistiske data, og det krævede format er angivet i bilag I, II, III og IV.

Definitionerne til variablerne findes i bilag V.

Artikel 6

Metodologisk rapport

1. Ved første indberetning af dataene fremsender medlemsstaterne til Kommissionen en detaljeret metodologisk rapport med en beskrivelse af, hvordan dataene blev indsamlet og udarbejdet. Rapporten skal indeholde nærmere oplysninger om eventuelle stikprøvemetoder og om andre kilder end statistiske undersøgelser samt en vurdering af kvaliteten af de skøn, der er blevet udarbejdet på grundlag heraf. Et forslag til format for den metodologiske rapport findes i bilag VI.

2. Kommissionen gennemgår rapporterne og forelægger sine konklusioner for den relevante arbejdsgruppe under Den Stående Landbrugsstatistiske Komité nedsat ved Rådets afgørelse 72/279/EØF (herefter benævnt "Den Stående Landbrugsstatistiske Komité").

3. Medlemsstaterne underretter Kommissionen om eventuelle ændringer i de oplysninger, der er omhandlet i stk. 1, inden 3 måneder efter indførelsen af dem.

Artikel 7

Overgangsperiode

Med henblik på gennemførelsen af denne forordning kan medlemsstaterne efter proceduren i artikel 10, stk. 2, indrømmes overgangsperioder på ikke over tre år fra forordningens ikrafttrædelse.

Artikel 8

Undtagelsesordninger

1. Hvis en bestemt sektor inden for en medlemsstats akvakulturerhverv ikke kan indgå i statistikkerne, uden at det for de nationale myndigheder medfører vanskeligheder, der er ude af proportion med sektorens betydning, kan der efter proceduren i artikel 10, stk. 2, indrømmes en undtagelse, hvorefter medlemsstaten kan undlade at medtage data for den pågældende sektor i de nationale data, der fremsendes, eller anvende stikprøveundersøgelser til tilvejebringelse af data for denne sektor.

2. Medlemsstaterne skal til støtte for ansøgninger om en undtagelse, som skal indgives før udløbet af fristen for første indberetning af dataene, fremsende en rapport til Kommissionen om de problemer, der har været forbundet med anvendelsen af denne forordning. Indtræffer der ændringer i forholdene i forbindelse med indsamlingen af data, der medfører uforudsete vanskeligheder for de nationale myndigheder, kan medlemsstaterne indgive en behørigt begrundet ansøgning om en undtagelse efter udløbet af fristen for første indberetning af data.

Artikel 9

Ajourføring af bilagene

Tekniske tilpasninger af bilagene foretages efter proceduren i artikel 10, stk. 3.

Artikel 10

Udvalgsprocedure

1. Kommissionen bistås af Den Stående Landbrugsstatistiske Komité.

2. Når der henvises til dette stykke, anvendes artikel 4 og 7 i afgørelse 1999/468/EF i overensstemmelse med samme afgørelses artikel 8. Det tidsrum, der nævnes i artikel 4, stk. 3, i afgørelse 1999/468/EF, fastsættes til tre måneder.

3. Når der henvises til dette stykke, anvendes forskriftsproceduren med kontrol i artikel 5a, stk. 1-4, og artikel 7 i afgørelse 1999/468/EF i overensstemmelse med samme afgørelses artikel 8.

Artikel 11

Rapport

Kommissionen forelægger senest tre år efter datoen for denne forordnings ikrafttræden og derefter hvert tredje år en rapport for Europa-Parlamentet og Rådet om de statistikker, der er udarbejdet i henhold til denne forordning og navnlig om deres relevans og kvalitet.

Rapporten skal ligeledes indeholde en analyse af omkostningseffektiviteten af det system, der anvendes til indsamling og bearbejdelse af statistiske data, samt angive bedste praksis med henblik på at mindske arbejdsbyrden for medlemsstaterne og højne de statistiske datas anvendelighed og kvalitet.

Artikel 12

Ophævelse

Forordning (EF) nr. 788/96 ophæves.

Henvisninger til den ophævede forordning gælder som henvisninger til nærværende forordning.

Artikel 13

Ikrafttrædelse

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Europa-Parlamentets vegne På Rådets vegne

[ ] [ ]

Formand Formand

BILAG I

Akvakulturproduktion

Land: År:

Opdrættede arter | Ferskvandsbrug | Saltvandsbrug | I alt |

alfa-3-kode | Dansk navn | Videnskabeligt navn | FAO-område | Mængde (ton) | Enheds-værdi (DKK) | Mængde (ton) | Enheds-værdi (DKK) | Mængde (ton) | Enheds-værdi (DKK) |

FISK (levende vægt) |

Damme |

Tanke |

Indhegninger |

Bure |

Raceways |

Recirkulerede systemer |

Andre metoder |

Opdrættede arter | Ferskvandsbrug | Saltvandsbrug | I alt |

alfa-3-kode | Dansk navn | Videnskabeligt navn | FAO-område | Mængde (ton) | Enheds-værdi (DKK) | Mængde (ton) | Enheds- værdi (DKK) | Mæng-de (ton) | Enheds-værdi (DKK) |

KREBSDYR (levende vægt) |

Damme |

Tanke |

Indhegninger |

Andre metoder |

BLØDDYR (levende vægt) |

På bunden |

Over bunden |

Andre metoder |

ALGER (våd vægt) |

ANDRE AKVATISKEORGANIS-MER (levende vægt) |

BILAG II

Materiale til fangstbaseret akvakultur

Land: År:

Art | Enhed (angiv)a) | Værdi (DKK) |

alfa-3-kode | Dansk navn | Videnskabeligt navn |

a)Antal eller ton

BILAG III

Klækkeriers produktion

Land: År:

Art | Stadium i livscyklus | Antal (mio.) |

alfa-3-kode | Dansk navn | Videnskabeligt navn | Æga) | Ungfiska) | Overført til et kontrolleret miljø (til opfedning) | Udsat i naturen b) | Til forarbejd-ning (f.eks. kaviar) | Anvendelse ukendt | I alt |

a) Sæt "X" i den relevante kolonne

b) Frivillig

BILAG IV

Data om akvakulturstrukturen

Land: År:

Opdrætsmetode | FAO-områ-de | Ferskvandsbrug a) | Saltvandsbrug a) | I alta) |

1000 m3 | Ha | 1000 m3 | Ha | 1000 m3 | Ha |

FISK |

Damme |

Tanke |

Indhegninger |

Bure |

Raceways |

Recirkulerede systemer |

Andre metoder |

Opdrætsmetode | FAO-område | Ferskvandsbrug a) | Saltvandsbrug a) | I alta) |

1000 m3 | Ha | 1000 m3 | Ha | 1000 m3 | Ha |

KREBSDYR |

Damme |

Tanke |

Indhegninger |

Andre metoder |

BLØDDYR |

På bunden |

Over bunden |

Andre metoder |

ALGER |

ANDRE AKVATISKE ORGANISMER |

a) Angiv faciliteternes størrelse i den relevante kolonne ("1000 m3 " eller "ha")

BILAG V

Definitioner til brug ved indberetningen af akvakulturdata

Ferskvandsbrug : opdræt/dyrkning af akvatiske organismer, hvor slutproduktet holdes i ferskvand.

Saltvandsbrug eller havbrug: opdræt af akvatiske organismer, hvor slutproduktet holdes i brakvand eller havvand.

Ferskvand : vand i floder, vandløb, søer, damme, tanke og lignende, hvor vandet har et konstant, ubetydeligt saltindhold.

Saltvand : vand med et betydeligt saltindhold. Det kan være vand med et konstant højt saltindhold (f.eks. havvand) eller med et betydeligt saltindhold, men som ikke er konstant højt. Saltindholdet kan variere betydeligt som følge af tilstrømning af ferskvand eller havvand.

Art : arter af fisk, krebsdyr, bløddyr og vandplanter og andre akvatiske organismer, der angives med den internationale alfa-3-kode. En komplet liste over disse koder findes i FAO's ASFIS-liste ()

FAO-områder:

Kode | Område |

05 | Indvande (Europa) |

27 | Nordøstatlanten |

37 | Middelhavet og Sortehavet |

Dam : en samling stillestående vand eller vand med ringe udskiftning, med relativ ringe dybde og almindeligvis af begrænset størrelse, oftest kunstigt anlagt, men kan også være en naturlig sø eller et mindre vandareal.

Tank : indretning til fisk eller vand, almindeligvis placeret over jorden, typisk med stor vandudskiftning og nøje kontrolleret miljø.

Klækkeri : anlæg til kunstig reproduktion, udklækning og opdræt i de første livsstadier af dyr, fisk, bløddyr og især krebsdyr. Inden for fiskeopdræt er klækkerier og yngelanlæg nært forbundet. Inden for skaldyrsopdræt er det derimod almindeligt med særskilte yngelanlæg, hvor larver, der er produceret i klækkerier, videreudvikles til de er klar til at blive udsat i opfedningsområder.

Opdræt : en form for indgriben i udviklingsprocessen for at forbedre produktionen, f.eks. regelmæssig udsætning, fodring og beskyttelse mod rovfisk.

Indhegning: vandområder afgrænset af net, garn eller andre spærreanordninger, der lader vandet cirkulere frit. Karakteristisk herfor er, at hele vandsøjlen fra bunden til vandoverfladen udnyttes i det afgrænsede område; der omsluttes generelt relativt store vandmængder.

Bure : åben eller dækket struktur af net, garn eller porøst materiale, som tillader naturlig vandudskiftning. strukturen kan være flydende, ophængt eller forankret i bunden, men på en sådan måde at vandudskiftning også kan ske nedefra.

Raceways : kunstige enheder anlagt over eller under jordniveau for at sikre stor vandudskiftning.

Recirkulerede systemer : anlæg, hvor vandet genanvendes efter en eller anden form for behandling (f.eks. filtrering).

Overført til et kontrolleret miljø : udsætning med henblik på yderligere opdræt.

Udsætning i naturen : udsætning med henblik på genopretning af bestande i floder, søer og andet vand, når det ikke er til akvakulturformål. Omfatter også udsætning af fisk og andre akvatiske organismer med henblik på "ranching". Disse fisk og akvatiske organismer kan herefter være tilgængelige for fiskere.

Ranching : udsætning af almindeligvis unge fisk, krebsdyr og bløddyr fra opdrætsanlæg med henblik på opfedning til salgbar størrelse eller til voksenstadium. Der anvendes almindeligvis vandrefisk (f.eks. laks), der vender tilbage tæt på det sted, hvor de blev sluppet fri, og hvor de indgår i det lokale fiskeri, eller også standfisk, der i det mindste i en stor del af deres livscyklus bliver inden for et begrænset område, hvor de indgår i det lokale fiskeri.

Enhedsværdi : produktionens samlede værdi (ekskl. moms) i landets valuta divideret med den samlede produktionsværdi (ton levendevægtækvivalent). Foreligger der ikke data for den samlede produktion, kan enhedsværdien estimeres ud fra et repræsentativt udsnit af produktionen.

BILAG VI

Formatet for de metodologiske rapporter om de nationale systemer for akvakulturstatistik

1. Opbygningen af det nationale system for akvakulturstatistik

- De myndigheder, som er ansvarlige for indsamling og bearbejdning af data og deres respektive ansvarsområder

- Den nationale lovgivning om indsamling af akvakulturdata

- Enhed, som er ansvarlig for indberetningen af data til Kommissionen

2. Metode til indsamling, bearbejdning og udarbejdelse af akvakulturdata

- Angivelse af kilde til hver enkelt type data

- Beskrivelse af dataindsamlingsmetoderne (f.eks. postspørgeskemaer, personlige interview, totaltællinger eller stikprøveundersøgelser og undersøgelsesfrekvens) for hver del af akvakultursektoren.

- Beskrivelse af bearbejdningen af data og udarbejdelsen af statistikker samt varigheden heraf

3. Dataenes pålidelighed og repræsentativitet

- Hvis der anvendes stikprøveundersøgelser til nogle data, gives en beskrivelse af de anvendte metoder og et skøn over omfanget af metodernes anvendelse samt deres pålidelighed

- Angivelse af mangler ved de nationale systemer, muligheder for at afhjælpe dem og i givet fald en tidsplan for afhjælpningen af disse mangler.

[1] EUT C [] af [] s. [].

[2] EUT C [] af [] s. [].

[3] EFT L 108 af 1.5.1996, s. 1. Senest ændret ved Europa-Parlamentets og Rådets forordning (EF) nr. 1882/2003 (EUT L 284 af 31.10.2003, s. 1).

[4] EFT L 52 af 22.2.1997, s. 1. Ændret ved Europa-Parlamentets og Rådets forordning (EF) nr. 1882/2003 (EUT L 284 af 31.10.2003, s. 1).

[5] EFT L 184 af 17.7.1999, s. 23. Ændret ved afgørelse 2006/512/EF (EUT L 200 af 22.7.2006, s. 11).

[6] EFT L 179 af 7.8.1972, s. 1.

[7] Forordning (EF) nr. 1198/2006. (EUT L 223 af 15.8.2006, s. 1).